
Gamification a piackutatás szemszögéből - A játékos kérdőívek hatékonyságának vizsgálata az Y generáció körében

Napjainkban a piackutatási iparág paradigmaváltás előtt áll. A változás szükségességét sürgetik a gazdaságossági szempontok, az új versenytársak megjelenése, a fogyasztói igények, a technológiai háttér és az ügyféloldali elvárások változása, ezért az új, innovatív módszerek keresése/ tesztelése folyamatosan zajlik, amelyek közé tartozik a több területen sikeresen alkalmazott gamification.
A dolgozat a gamification piackutatásban való alkalmazásának lehetőségét vizsgálja a kérdőívek játékosításának szemszögéből. A kutatás célja megvizsgálni, hogy a játékosított kérdőívek alkalmasak-e arra, hogy az Y generáció körében a válaszadói hajlandóságot növeljék és ezáltal a piackutatás aktuális kihívásait csökkentsék.
A dolgozat első részében szakirodalmi áttekintés történik a piackutatás aktuális helyzetéről, trendjeiről, a gamificationről átfogóan, illetve a piackutatás szemszögéből a kérdőívek játékosítása révén, ezt követően a játékosított kérdőívek egy lehetséges célcsoportja az Y generáció kerül bemutatásra. A dolgozat második része ismerteti az empirikus kutatást, amelynek alapja egy online kérdőíves megkérdezés és egy kísérlet az Y generáció körében.
Az online kérdőíves megkérdezés eredményei azt mutatják, hogy az Y generáció magatartásában jelen van a játékosság és a kérdőívkitöltéssel kapcsolatos problémák (befejezetlenség, válaszadói hajlandóság csökkenése) jelentkeznek esetükben. Mindez indokolja a játékos kérdőívek tesztelését. A kísérlet eredményei alapján a játékosított kérdőívre több időt fordítanak a válaszadók, mint a hagyományosra, ezt az időt a ténylegesnél rövidebbnek érzékelik. A dolgozat arra a következtetésre jut, hogy a játékos elemeket tartalmazó kérdőívek kérdéstípusai közül a skálás és rangsorolós kérdések a leghatékonyabbak, valamint a kérdőívekkel kapcsolatos korábbi tapasztalatok és az iskolai végzettség hatással lehet a játékos kérdőívek hatékonyságára és fogadtatására vonatkozóan. Mindezek alapján a játékos kérdőívek alkalmazása a vizsgált korcsoportok közül leginkább az Y generáció idősebb tagjai (25-30 év közöttiek) körében növelheti a válaszadói hajlandóságot és javasolt, ugyanis mind a kitöltésre fordított időt, mind a kérdőívek élvezetességének megítélését tekintve ez a csoport érte el a legjobb eredményeket.



